Мясцовае самакіраванне: Патоцкі сельскі Савет — Кличев. Новости Кличева и Кличевского района. Сцяг саветаў. Районная газета. Могилевская область.
Мясцовае самакіраванне: Патоцкі сельскі Савет
Малым праблемам – вялікая ўвага
Тэрыторыя Патоцкага сельскага Савета аб’ядноўвае 41 населены пункт. На самай вялікай адлегласці — вёска Развадава. Тут, за 42 кіламетры ад сельсавета, пражывае 5 чалавек. Летам вёска ажывае за кошт дачнікаў. Шмат гадоў абавязкі старасты выконвае Святлана Васільеўна Зайцава. У вёсках Осаў і Хрэлева — па адным жыхару.
Усяго на тэрыторыі сельсавета зарэгістраваны 2491 чалавек. У тым ліку 392 дзіцяці ва ўзросце да 16 гадоў , 1395 працаздольных, 704 пенсіянеры. Першыя па Савеце радзіны сёлета адбыліся ў сям’і Малішэўскіх. Дзяўчынка Вікторыя дазволіла сям’і займець статус шматдзетнай і стала трэцім дзіцяткам.
11 грамадзян маюць статус удзельніка Вялікай Айчыннай вайны, працаўніка тылу, сям’і загінуўшых на вайне.
У 40 шматдзетных сем’ях выхоўваецца 151 дзіця. Дзве сям’і маюць па 5 і больш дзетак, 7 —па 4, астатнія — па 3 дзіцяці.
Самыя вялікія населеныя пункты — аграгарадкі Дзмітраўка і Слабодка.
У Дзмітраўцы пражывае 770 чалавек, у тым ліку 136 дзяцей, 513 працаздольных грамадзян, 121 пенсіянер.
У Слабодцы налічваецца 209 чалавек, з іх 34 — дзеці, 142 — працаздольныя, 33 — пенсіянеры.
На сваіх падворках насельніцтва ўтрымлівае 121 галаву буйной рагатай жывёлы, у тым ліку 60 кароў. Закупам малака займаюцца Галіна Уладзіміраўна Кніга і вадзіцель Віктар Пятровіч Малашкевіч.
Усім прыемна, калі населены пункт мае прывабны выгляд, калі наўкол прыгожыя сядзібы і дагледжаныя зямельныя ўчасткі, сады і агароды.
Аднак, на вялікі жаль, вёскі нашы старэюць і пусцеюць. Пакінутых сядзіб хоць і паменела ў сувязі з уступленнем у сілу Указа Прэзідэнта Рэспублікі Беларусь № 100 “Аб мерах па ўдасканаленні ўліку і скарачэнні колькасці пустуючых і старых дамоў у сельскай мясцовасці”, але праблема па-ранейшаму застаецца. Як вырашаецца яна ў Патоцкім сельвыканкаме? Аб гэтым і іншых неадкладных справах разважае Аляксандр Сцяпанавіч КРЫВАНОС, старшыня Патоцкага сельвыканкама:
– Праблема зносу і ўтылізацыі састарэлых хат і гаспадарчых пабудоў сапраўды існуе. Сродкі на гэтыя мэты ў бюджэце не праду-гледжаны. Створана камісія, якая праводзіць агляд сядзіб, і ў выпадку выяўлення будынкаў, якія не выкарыстоўваюцца больш за 3 гады, складае на кожны з іх акт і ўключае ў рэгістр. На жаль, часта даводзіцца весці пошук спадчыннікаў з дапамогай міліцыі, па гаспадарчых кнігах, праз знаёмых і суседзяў. Робім запыты ў іншыя краіны, дзе пражываюць сваякі, вядзём перапіску, каб атрымаць дазвол на знос.
Здараецца і так: нашчадкі не ўступілі ў спадчыну, не аформілі належным чынам дакументы на дом і зямельны ўчастак, але наведваюцца ў радавое гняздо, даглядаюць яго.
Мы не маем паўнамоцтваў заставіць лю-дзей уступіць у спадчынныя правы ці аштрафаваць іх, бо фактычна яны з’яўляюцца патэнцыяльнымі ўласнікамі, а юрыдычна гэта права не замацавана.
Прычыны тут у кожнага свае. Адны на-шчадкі не могуць дамовіцца паміж сабой і падзяліць бацькоўскую спадчыну, іншыя жывуць далёка і не маюць магчымасці прыяз-джаць… Выйсце адно: калі на працягу трох гадоў сваякі не вызначацца з афармленнем спадчыны, то хата ўключаецца ў рэгістр і праз суд можа адысці ва ўласнасць сельсавета. Іншы раз такое рашэнне служыць штуршком і застаўляе людзей афармляць належным чынам спадчынныя правы.
Летась па сельсавеце знесены 20 хат і 22 гаспадарчыя пабудовы. Крыху палепшыўся знешні выгляд вёсак Гонча, Слабодка, Стаялава, Малінавае, Суша, Ваевічы, Паплавы, Дзмітраўка, Турчылоў, Баркі, дзе былі знесены старыя паўразваленыя пабудовы. На ўліку яшчэ 184 пустуючыя сядзібы. Частка з іх прыгодная для пражывання, але ёсць і такія, што патрабуюць зносу, так што працы хапае.
З надыходам вясны трэба брацца за добраўпарадкаванне населеных пунктаў. І паклапаціцца аб гэтым, у першую чаргу, павінны гаспадары і ўласнікі сядзіб, іх дзеці і ўнукі.
Хутка на парадку дня галоўным стане прывядзенне ў парадак могілак. На тэрыторыі нашага сельсавета іх 24.
Не застаюцца па-за ўвагай адзінокія і састарэлыя грамадзяне. Дапамагаем ім у набыцці паліва і ў рамонце печаў. Дровамі насельніцтва забяспечваюць лясніцтвы і прад-прымальнікі. Заўсёды актуальнай застаецца праблема апрацоўкі зямельных надзелаў: нават калі ў некаторых няма сілы трымаць жывёлу, то агарод і грады засяваюць ўсе. Таму і платныя паслугі па дастаўцы ўгнаенняў і ворыве зямлі вясной і восенню асабліва запатрабаваныя.
Не менш востра стаіць пытанне эканоміі энергарэсурсаў. У Год беражлівасці і эканоміі мы запланавалі шэраг дзейсных мерапрыемстваў, у тым ліку будзе працягвацца замена звычайных лямпаў вулічнага асвятлення на энергазберагальныя і ўстаноўка рэле часу для рэгулявання асвятлення ў начны час.
На здымку (злева направа): Л. А. ЗАЯЦ, кіраўнік спраў, А. П. ЗАЙЦАВА, спецыяліст І катэгорыі, Г. І. МАКСІМОВІЧ, спецыяліст І катэгорыі, і А. С. КРЫВАНОС, старшыня сельвыканкама.